钦定古今图书集成/明伦汇编/氏族典/第117卷 > 《廖用贤尚友录》 > 陈馀
## 钦定古今图书集成/明伦汇编/氏族典/第117卷 > 《廖用贤尚友录》 > 陈馀

按《史记陈馀传》：“陈馀者，大梁人也。好儒术，数游赵，苦
陉，富人公乘氏以其女妻之。馀年少，父事张耳，两人
相与为刎颈交。秦灭魏数岁，闻此两人魏名士也，购
求有得张耳千金，陈馀五百金，乃变名姓，俱之陈，为
里监门以自食。陈涉起蕲入陈，张耳、陈馀上谒陈涉。
于是陈王以故所善陈人武臣为将军，以张耳、陈馀”
为左右校尉，予卒三千人，北略赵地。赵地闻之，不战
以城下者三十馀城，至邯郸，张耳、陈馀怨陈王不以为将而以为校尉，乃说武臣，立为赵王。以陈馀为大
将军，张耳为右丞相。李良袭邯郸，杀武臣。赵人多为
张耳、陈馀耳目者，以故得脱出，收其兵得数万人，乃
求得赵歇，立为赵王。张耳与赵王歇入钜鹿城，王离
围之。陈馀军钜鹿北，自度兵少不敌秦，不敢前。数月，
张耳大怒，怨陈馀。陈馀乃脱解印绶，推予张耳，独与
麾下所善数百人之河上泽中渔猎。由此陈馀，张耳
遂有郤张耳从项羽入关。项羽立诸侯王，乃分赵立
张耳为常山王。以陈馀不从入关，闻其在南皮，即以
南皮旁三县封之。陈馀愈益怒，因悉三县兵袭常山
王张耳。张耳败走汉。陈馀巳败张耳，皆复收赵地，迎
赵王于代。赵王德陈馀，立以为代王。汉二年，东击楚，
使使告赵，欲与俱。汉王求人类张耳者斩之，持其头
遗陈馀。陈馀乃遣兵助汉。汉败于彭城西，陈馀亦复
觉张耳不死，即背汉。汉三年，韩信已定魏地，遣张耳
破赵井陉，斩陈馀泜水上。